ธ.ก.ส.คาดเดือน ม.ค.สางหนี้นอกระบบได้ทันที 3-4 พันราย
โพสต์ทูเดย์-ธ.ก.ส.พบผู้ลงทะเบียนแก้หนี้นอกระบบหนี้ไม่เกิน 5 หมื่นบาท มี 9 หมื่นราย คาดเดือนม.ค.จะแก้หนี้ได้ทันที 3,000-4,000 ราย
12 ม.ค. 2553

โพสต์ทูเดย์-ธ.ก.ส.พบผู้ลงทะเบียนแก้หนี้นอกระบบหนี้ไม่เกิน 5 หมื่นบาท มี 9 หมื่นราย คาดเดือนม.ค.จะแก้หนี้ได้ทันที 3,000-4,000 ราย
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) กล่าวว่า ขณะนี้มีเกษตรกรมาลงทะเบียนเข้าร่วมโครงการหนี้นอกระบบผ่าน ธ.ก.ส. ประมาณ 4.8 แสนราย พบว่ามีประมาณ 9 หมื่นราย ที่มีมูลหนี้ไม่เกิน 5 หมื่นบาท หรื่อคิดเป็นมูลหนี้รวมทั้งสิ้น 3,000 ล้านบาท พร้อมเชื่อว่าจะสามารถปรับโครงสร้างหนี้ภายในเดือนม.ค.นี้ได้ทันที 3,000-4,000 ราย 
ทั้งนี้ ได้สั่งการไปยังสาขาของธนาคารทั่วประเทศให้ประสานไปยังผู้ว่าราชการจังหวัด และนายอำเภอ เพื่อติดตามเจ้าหนี้และลูกหนี้มาร่วมเจรจาทันที  ถือเป็นการสร้างความเชื่อมั่นให้กับผู้ที่ยังไม่กล้าลงทะเบียนเข้าร่วมโครงการให้หันมาเข้าร่วมโครงการ โดยในขณะนี้ทุกสาขาของธนาคารยังคงเปิดรับลงทะเบียนหนี้นอกระบบต่อเนื่องจนถึงสิ้นเดือนมกราคมนี้ตามนโยบายของรัฐบาล อย่างไรก็ตามเบื้องต้นพบว่าจำนวนผู้มาลงทะเบียนในเดือน ม.ค. นั้น น้อยกว่าช่วงเดือน ธ.ค. 2552 อย่างเห็นได้ชัด
สำหรับผู้ที่เข้าร่วมโครงการหนี้นอกระบบกับ ธ.ก.ส.ต้องมีอาชีพเกษตรกร มีที่ดินทำกินใช้เป็นสินทรัพย์ค้ำประกันเงินกู้  ซึ่งจะเป็นที่ดินของตัวเองหรือเป็นผู้เช่าก็ได้ กรณีที่สินทรัพย์ค้ำประกันมีมูลค่าต่ำกว่าวงเงินกู้ ต้องใช้บุคคลค้ำประกัน หรือการค้ำประกันแบบกลุ่ม โดยธนาคารจะพิจารณาที่ความสามารถในการชำระหนี้ของทั้งลูกหนี้และผู้ค้ำประกัน โดยจะนำรายได้ลบรายจ่าย มาหักกับหนี้สินนอกระบบว่ามีรายได้สุทธิเหลือพอหรือไม่
ขณะที่อัตราดอกเบี้ยของผู้เข้าร่วมโครงการกำหนดไว้ที่ 12% ต่อปีในช่วง 3 ปีแรก หลังจากนั้นคิดตามอัตราของธนาคารที่ประมาณ 6.75-9.75% และสามารถขยายเวลาการผ่อนชำระได้นานสุด 12 ปี นอกจากรับโอนหนี้ของเกษตรกรแล้ว ธ.ก.ส. ยังจะเข้าไปช่วยอบรมฟื้นฟูอาชีพให้อีกด้วย